
1. Mis on tinnitus? 


Tinnitus on omane igale inimesele, kuid enamasti on see nii nõrk, et seda kuuleb ainult täielikus 
vaikuses. Isegi vaikne helitaust ruumis katab tavaliselt sellise tinnituse. Kuid umbes kümnendik 
inimkonnast seisab silmitsi (õigem oleks vist öelda — kõrvutsi) sellise probleemiga, et tinnitus 
hakkab segama normaalset elu. 

Klassikaline määratlus tinnituse kohta on: tinnitus on heli, mida kuuldakse ühes või mõlemas 
kõrvas või peas, kuid millel ei ole välist heliallikat. Sellepärast nimetatakse seda sageli ka 
fantoomheliks. See on tavaliselt lakkamatu ühetooniline või muutuva sagedusega heli. Tinnituse 
tekkepõhjus jääb enamasti avastamata, seda võib vaid oletada. 

Tinnitushelid võivad olla väga erinevad. Kõige sagedamini esineb ühetooniline sumin. Kuid 
tinnitushelisid on palju. Selleks võib olla kõrgetooniline vile, undamine, sumin, sahin, kohin, 
prõksumine. Paljud kuulevad isegi inimhäälele sarnanevaid helisid, muusikat (muusikaline 
hallutsinatsioon). Seejuures võib kahes kõrvas esineva tinnituse puhul kummaski kõrvas esineda 
isesugune heli. Mõned neist helidest on talutavad, kuid osa neist kujutavad inimesele tõelist 
väljakutset. Erinevatel inimestel on tinnituse talumine erinev. 

Tinnitusheli valjus võib muutuda vaevukuuldavast väga valjuks ilma erilise põhjuseta. Seejuures 
võib see muutus toimuda üsna lühikese ajavahemiku jooksul. 

Sekundaame tinnitus on esinenud kindlasti igaühel, kes on viibinud mõnda aega väga lärmakas 
keskkonnas, nagu kontserdil, spordivõistlustel või mürarikkas töökeskkonnas. Sellisel juhul kuuleb 
inimene sellisest keskkonnast lahkudes kõrvus mõnda aega undamist või kohinat. Õnneks on see 
enamasti mööduv nähtus ega vaja meditsiinilist sekkumist. Pikemaajaline või sageli esinev 
müratalumine tekitab jäävat tinnitust. Kui tinnitusega liitub muid tervisehäireid, nagu uimasus, 
pearinglus või pulsirütmis esinev kohisev heli, mille tekitab sisekõrva kapillaarsetes veresoontes 
voolav veri, on kindlasti vaja külastada arsti. 

Enamasti on tinnitus subjektiivne, mis tähendab, et ainult selle all kannatav inimene on 
võimeline seda kuulma. Väga harvadel juhtudel esineb ka objektiivset tinnitust, mis on esile 
kutsutud organismi poolt, nagu näiteks lihasspasmid või vereringest tingitud tinnitus, mis avaldub 
tavaliselt pulsirütmis esineva madalatoonilise kohisemisena. Sellist tinnitust on kõrvaline isik 
võimeline vastava tundliku aparaatuuri abil kuulma. 

Tinnitus võib inimestel olla väga erinev, seetõttu on olemas palju erinevaid tinnituse tüüpe. 
Kõige olulisem erinevus seisneb selles, kuivõrd inimesed, keda see mõjutab, peavad tinnitust 
probleemiks. Mõned inimesed õpivad selle seisundiga üsna kiiresti elama ja sellistel juhtudel 
tajutakse tinnitust sageli lihtsalt kõrvalise helina, mida on võimalik ignoreerida. Teiste jaoks on 
seisund talumatu ja nii häiriv, et nad peavad töölt lahkuma või õppimisest loobuma. Seega on 
tinnituse häirivus väga individuaalne. 

Tinnitust esineb umbes 15%-l kogu inimkonnast. Erinevad allikad annavad erinevaid andmeid, 
kuid seda arvu võib pidada enam-vähem tõeseks. Häirivaks või eriti häirivaks peab seda 1% — 3% 
tinnituse all kannatajatest. Selline olukord on toonud kaasa isegi enesetapujuhtumeid. Krooniliseks 
nimetatakse tinnitust siis, kui see on kestnud üle kuue kuu. 


2. Tinnitusest hoidumine 


Kuigi kõiki tinnituse tekkepõhjuseid ei saa vältida, on ometi võimalik teatud ettevaatusabinõusid 
kasutusele võtta, et tinnituse tekkimist võimalikult pikemaks ajaks edasi lükata. 


Tinnitusest hoidumine tähendab eelkõige oma kuulmise kaitsmist, mis on väga oluline. 


: Hoiduge eemale võimalikest valjudest heliallikatest 

> Piirake aega, mille te peate veetma kõrge müratasemega ruumis 
° Vajadusel kasutage kuulmiskaitseid 

° Lõpetage nikotiini kasutamine mistahes kujul 

° Hoolitsege oma südame tervise eest 

S Vähendage stressi oma elus 

: Kuulake võimalikult lühikest aega muusikat kõrvaklappidega 
Jälgige oma peahoiakut, et vältida lihaspingeid 


Ühekordse valju heli kuulmine võib põhjustada mööduvat tinnitust, kuid esineb ka piisavalt palju 
juhtumeid, kui see jääb püsivaks. Seevastu pidev viibimine kõrge müratasemega ruumides (üle 85 
dB) põhjustab kindlasti jäävat tinnitust koos kuulmiskahjustusega. Kui te olete olukorrast tingituna 
sunnitud viibima sellses kohas, kus müratase ületab 85 dB, kasutage kindlasti kuulmiskaitseid. See 
käib niihästi avalike ruumide, tänavaliikluse kui ka koduste majapidamisseadmete poolt põhjustatud 
müra kohta. Paljudele võib olla üllatuseks, et näiteks fööni kasutamine võib olla üks tinnituse 
tekkepõhjuseid. 

Paljudes mobiiltelefonides on olemas küllaltki täpne äpp, mis näitab ümbritseva keskkonna 
mürataset. 

Sigarettides ja muudes toodetes sisalduv nikotiin võib tinnitust oluliselt halvendada. Siia 
kuuluvad ka ohutuks peetavad e-sigaretid. Suitsetamine kitsendab veresooni, mis varustavad 
organismi hapnikuga. See võib põhjustab vererõhu tõusu. Uuringud on näidanud, et suitsetajatel 
esineb mittesuitsetajatega võrreldes 70% rohkem kuulmisprobleeme, nende hulgas ka tinnitust. 

Osa spetsialiste on soovitanud piirata kofeiini tarbimist, kuid senised uuringud ei viita veel 
piisava kindlusega selle kahjulikule mõjule tinnituse puhul. 

Mõned vereringesüsteemi mõjutavad seisundid võivad aidata kaasa tinnituse tekkele. Täpsemalt, 
veresoonkonna häired, mis sunnivad südant töötama suurendatud koormusega, et veri läbi keha 
pumbata, põhjustavad nähtuse, mida nimetatakse pulseerivaks tinnituseks. Selline tinnitus kuulub 
objektiivse tinnituse hulka ja on kuuldav südamelöökide taktis esineva kohinana, mida tekitab vere 
voolamine sisekõrva veresoontes. Põhjuseks on veresoonte ahenemine nendesse ladestunud 
kolesterooli tõttu või kõrge vererõhk. Tervisliku kolesterooli ja normaalse vererõhu taseme 
säilitamine aitab vältida pulseerivat tinnitust. 

Stress, ärevus, depressioon ja väsimus võivad kõik kaasa aidata tinnituse tekkele. Seejuures võib 
tinnituse esinemine ise tõsta stressitaset, mis võib põhjustada unetust ja omakorda suurendada 
ärevust või depressiooni. Emotsionaalse stressi katkestamine võib aidata kontrollida sümptomeid ja 
vältida tinnituse süvenemist. Selleks võib kasutada lõõgastavaid harjutusi, joogat, meditatsiooni ja 
muid tehnikaid, millel peatume hiljem lähemalt. 

Oluline on piisav puhkus ja uni, ärevusttekitavate olukordade vältimine, õige hingamistehnika. 
Oma igapäevasesse rutiini peaks lisama ka kerged võimlemisharjutused. 


Tinnitus võib sageli olla põhjustatud kõrvaklappide kasutamisest muusika kuulamiseks, eriti, kui 
seda tehakse kõrge helivaljusega. Piirama peaks niihästi kuulatava heli tugevust, kui ka 
kõrvaklappide kasutusaega. 

Oluline on vähendada pingeid kaela- ja õlalihastes. Selleks tuleb võimalusel hoiduda 
sundasendist, mille puhul nimetatud lihased on koormatud. Vajadusel võib teha lühikesi puhkepause 
ja vabastada need lihased pingest kas asendimuutuse või kerge võimlemise abil. Sellisel puhul on 
kasu ka massaažist. 


3. Tinnitus ja kuulmine 


Tinnitus ei põhjusta otseselt kuulmislangust, kuid need kaks sümptomit on sageli seotud. 
Inimestel, kellel on tinnitus, on kuulmislangus tõenäolisem.. Rääkides tinnituse mõjust 
elukvaliteedile, on oluline mõista, kuidas see on seotud kuulmislangusega. 

Umbes 90 protsendil tinnitusega inimestel on ka kuulmislangus, kuigi paljud inimesed ei pruugi 
isegi aru saada, et neil on mõlemad haigused, sest kuulmislangus areneb pikkamööda. Tinnituse 
osatähtsuse suurenemine peitub selles, et kuulmislangusega inimene ei kuule enam endise selgusega 
taustahelisid, mis seni katsid tinnituse, kuid tinnitus ei nõrgene kuulmislanguse tõttu ja kostab nüüd 
selgemini. 

Kuulmislangus võib raskendada ümbritsevate inimestega suhtlemist ja panna inimesed suurema 
tõenäosusega vältima sotsiaalseid olukordi, kuna nad on teadlikud, et nad võivad saada inimeste 
jutust valesti aru ja peavad sageli paluma öeldu kordamist.. Samas kui enamikul tinnitusega 
inimestel on kuulmislangus, siis ainult umbes 30 protsenti kuulmislangusega inimestest kogeb 
tinnitust. 

Tinnitus järgib tavaliselt kuulmislanguse mustrit. Kui teil on probleeme kõrgete sageduste 
kuulmisega, on teie tinnitus sageli kõrge undamine või sumin. Kui teil on kahjustatud ainult üks 
kõrv, on teil tavaliselt tinnitus ainult selles kõrvas. Sageli määrab tinnituse põhjustanud haigus ära 
tinnituse olemuse. Näiteks iseloomustab Meniere'i haiguse poolt esilekutsutud tinnitust 
madalatooniline kohin või sumin. 


NB! Tinnitust esineb ka kurtidel. 


4. Tekkepõhjused 


Tinnitust ehk kõrvakohinat võivad põhjustada paljud asjad. Kuid tinnitus iseenesest ei ole 
haigus. See on tavaliselt mõne teise terviseprobleemi sümptom. 

Tinnituse põhjus võib olla pikemaajaline viibimine valjus müras (üle 85 dB), aga ka ühekordne 
kokkupuude valju heliga (püssipauk, plahvatus), löögid pea-, kaela või õlapiirkonda (kukkumine, 
liiklusavarii, vägivaldne rünnak), vanusest tingitud muutused sisekõrvas  (kuulmisluude 
omavahelise liikuvuse vähenemine e. otoskleroos). = Sisekõrva haigus on vaid harva tinnituse 
põhjustajaks. 

Pinged kaela- või õlalihastes on üks sagedasi tinnituse tekitajaid. Sama käib ka alumise lõualuu 
lihaste kohta. Mõnel inimesel on sünnipäraseks defektiks vale hambumine, mille tõttu üks pool 
lõualuulihastest pinguldub rohkem, kui teine. Lihaspinge leevendamine toob statistika põhjal 


kergendust peaaegu kolmandikule tinnituse all kannatavatest inimestest. Tinnitus sellisel juhul kas 
väheneb märgatavalt või kaob hoopiski. 

Harvad ei ole juhused, kui inimesed on proovinud puhastada oma väliskõrvade kuulmekäike 
vatitikuga ja selle tulemusena surunud vaigu vastu kuulmekilet. Tagajärjeks on kõvastunud 
vaigukork, mida saab eemaldada ainult arst. Kõrvadest tuleb eemale hoida kõik, mis mahub 
kuulmekäiku. Mingil juhul ei tohi hakata ise kõrvu vaigust puhastama. Tihti küsitakse, kuidas siis 
puhastada kõrvu. Vastus on lihtne — mitte kuidagi. Piisab täielikult sellest, kui pesta väliskõrva. 
Kuulmekäigus olevate näärmete poolt toodetav vaik, mida on vaja kuulmekäigu välispinna niiskena 
hoidmiseks ja võõrkehade kinnipüüdmiseks, kuivab ise õhuga kokkupuutel ja variseb kõrvast välja. 
Rutiinset kõrvaloputust saab teha pereõe juures. 

Suur osa tinnitusest on põhjustatud erinevatest haigustest. 

* - hüpertoonia (kõrgvererõhutõbi) 

* . kilpnäärme ületalitlus 

* Meniere'i haigus 

* - vestibulaarneuroniit (kuulmisnärvi põletik) 

* - akustiline neuroom (kuulmisnärvi kasvaja) 

* - äkiline kuulmiskadu 

* - otoskleroos (kuulmisluukeste lubjastumine) 

* . kõrva-, nina- ja põskkoobaste põletik 

*  fibromüalgia 

Need on vaid osa haigustest, mis võivad põhjustada tinnitust. Teadlased on teinud kindlaks umbes 
200 erinevat haiguslikku seisundit, mille puhul on võimalik tinnituse teke. 

Vanusest tingitud: paljude inimeste jaoks halveneb kuulmine vananedes. See algab tavaliselt 
umbes 60-l eluaastatel. Tavaliselt mõjutab see mõlemat kõrva. Tõenäoliselt märkate probleeme 
kõrgete helide tajumisega. 

Teatud ravimid: Retsepti- ja käsimüügiravimid võivad tekitada tinnitust või muuta seda 
valjemaks. See hõlmab aspiriini ja seda sisaldavaid ravimeid (ibuprofeen), diureetikume, 
antidepressante ja vähiravimeid. Tavaliselt, mida tugevam annus, seda suurem on võimalus tinnituse 
suurenemiseks. Sageli kaovad sümptomid, kui ravimi kasutamine lõpetatakse. Pöörduge oma arsti 
poole, kui arvate, et mõni ravim võib olla süüdi. Kuid ärge lõpetage ühegi ravimi võtmist ilma 
eelnevalt oma arstiga nõu pidamata! 


Tinnituse mehhanism? Tavaliselt on see tingitud sisekõrva imepisikeste karvrakkude e. 
kuulmisrakkude kahjustusest. Tinnitus võib tekkida vananemise normaalse osana, kuid põhjuseid on 
ka teisi. See võib olla ajutine või võib kesta kogu ülejäänud elu. 

Miks peaks helitaju kadumine tekitama fantoomhelisid? Vaatame üle kuidas kulgeb heli: helilaine 
siseneb väliskõrva kuulmekäiku ja jõuab keskkõrva kuulmisluukeste vahendusel sisekõrva 
kuulmiselundisse, milleks on vedelikuga täidetud ruum. Selles asetsevad karvakujulised 
kuulmisrakud. Karvrakud muudavad vedeliku vibratsiooni elektrilisteks signaalideks, mis jõuavad 
kuulmisnärvi kaudu aju kuulmiskeskusesse. 

Haigused, vigastused, müra või vananemine võivad kahjustada karvrakke ja põhjustada 
kuulmislangust. Kui aju saab sisekõrvast vähem teavet, võib kuulmissüsteem seda kompenseerida 
tundlikumaks muutumisega. See sarnaneb sellega, nagu keeraksime me raadiole helitugevust 


juurde, et kuulata nõrka raadiojaama. Sellega koos kaasneb paratamatult suurenenud kohin ja 
kuuldavus muutub ebaselgeks. Raadiojaam iseenesest ei tekita kohinat — see on heli ülevõimenduse 
kaasnähe. Just samasugune nähtus esineb ka tinnituse puhul. 

Paljudel tinnituse all kannatavatel inimestel esineb lisaks tinnitusele ka heli ülitundlikkus ehk 
hüperakuusia, mis välnedub vastumeelsusena valjemate helide suhtes. 


5. Tinnituse diagnoosimine 


Subjektiivse tinnituse puhul peab uuringuid läbiviiv spetsialist toetuma patsiendi subjektiivsetele 
hinnangutele oma olukorra kohta. Olulise tähtsusega on kõrva-nina-kurgu-uuring: kuna tinnituse 
põhjused on mitmekesised, on õige põhjuse väljaselgitamiseks vajalik konkreetne diagnoos, mille 
põhjal määratakse edasine tegevus. 

Uuringu käigus kogub spetsialist uuringu esimeses etapis patsiendi kliinilisi andmeid, mis 
puudutavad läbipõetud haigusi, kasutatud ravimeid ning uurib teatatud tinnituse tunnuseid. Seejärel 
uuritakse audiomeetriliste vahendite abil väliskuulmekäiku ja kuulmekilet. Selle käigus tehakse ka 
ninasõõrmete, ninaneelu (kus asub keskkõrva ventilatsiooni tagav Eustachi tõri), suu ja 
lõualuuliigeste hindamine. Audiomeetriliste testide abil kontrollitakse patsiendi kuulmise taset. 
Lõpuks saab magnetresonantstomograafia (MRI) abil kindlaks teha, kas tinnitus on seotud mõne 
muu haigusega (ajukasvaja). 


6. Elu koos tinnitusega 


Hea uni on meie tervise jaoks hädavajalik. Uni mõjutab meie ainevahetust, vaimset tervist ja 
isegi selliseid asju, nagu liigese- ja seljavalud. Üks tinnituse kõige märkimisväärsemaid probleeme 
on unepuudus. Paljudel tinnitusega inimestel on raskusi magama jäämisega, kuna nad kuulevad 
pidevalt müra, mis ei kao. Sümptomid muutuvadki tavaliselt tugevamateks öövaikuses. 

Tuleb arvestada, et tinnitus võib igapäevaelus raskendada keskendumist ja isegi kaasvestlejast 
arusaamist, kui see on piisavalt vali. Paljud tinnitusega elavad inimesed leiavad, et tinnituse tõttu 
võib keskendumisvõime säilitamine olla keeruline, eriti kui nad üritavad täita keerulisi ülesandeid. 
Lisaks kogevad mõned inimesed stressi all ägedamalt tinnitust, nii et ülesandele keskendumine võib 
sümptomeid süvendada. Keskendumisraskused on tinnitusega kaasnevate unehäirete loomulik 
tulemus. Kui inimene ei maga öösel hästi, on keskendumise säilitamine raskem. Sellisena kulutab 
inimene tõenäoliselt palju rohkem energiat lihtsalt selleks, et elada nii nagu tavaliselt, töötada, 
suhelda ja keskenduda. See võib muuta igapäevase elamise palju kurnavamaks, mis võib põhjustada 
tunduvalt suuremat väsimust ja vähendada töövõimet. 

Mõju vaimsele tervisele on tinnituse puhul väljapool kahtlust ja teatud tüüpi ravi, näiteks 
tinnituse ümberõpperavi, võib keskenduda peamiselt sellele, mitte ainult füüsilistele sümptomitele. 
Stressitaseme juhtimine ja muude tervislike harjumuste juurutamine võib olla sama oluline kui 
tinnituse ravi. 

Kuna tinnitus on kõige paremini kuuldav vaikses keskkonnas, tuleb vaikust vältida. Vaikne 
muusika, mingi helitekitav seade (ventilaator, tubane purskkaev) või spetsiaalne heligeneraator, 
varjutavad osa tinnitushelist ja lasevad sellel seetõttu kuuluda vähem häirivana. Seejuures tuleb 


kindlasti tähele panna, et tekitatav helitaust ei ületaks tinnituse helivaljust. Öiseks kasutamiseks on 
olemas helitekitavad padjad, mille poolt tekitatud heli kuuleb ainult padja kasutaja. 

Kindlasti tuleb hoiduda tarbetust kuulmiskaitsete kasutamisest, sest nii imelik, kui see ka ei 
tundu, suurendab see tinnituse helitaset. Nimelt hakkab aju korvama puuduvaid helisid omapoolse 
kuulmise võimendamisega. Kuulmiskaitseid tuleb kasutada ikka ainult mürarikkas keskkonnas. 

Kui tinnitusega samaaegselt esineb ka kuulmislangus, on kasu kuuldeaparaatidest. Nende poolt 
võimendatud taustaheli mitte ainult ei peida osaliselt enda alla tinnitust, vaid kuuldeaparaadid 
vähendavad ka tinnituse edastamist kuulmisnärvi poolt. Seega oleks õigem kasutada kuuldeaparaate 
pidevalt kogu ärkveloldud aja jooksul. 


7. Kui teie lähedasel on tinnitus 


Tinnitus võib oluliselt mõjutada teiste elusid. Inimene, kelle tinnitus põhjustab stressi, võib 
kogeda olulisi käitumis- ja meeleolumuutusi, mis võivad lähedaste elu oluliselt mõjutada. Teise 
inimese tinnitust kõrvalseisja kuulda ei saa, küll aga on seda näha tinnituse all kannataja olemuses 
ja käitumises. Tinnituse all kannataja käitumine muutub kergesti vältimiskäitumiseks, kus 
välditakse liiga vaikseid või liiga lärmakaid olukordi. Tinnitus mõjutab ka keskendumisvõimet ning 
võib muuta inimese kannatamatuks ja närviliseks. Lastel võib keskendumisvõime nõrgenemine 
kooliedukuses negatiivselt kajastuda. Tinnitus põhjustab sageli ärevust, mis on iseloomus ja 
käitumises kergesti märgatav. Halvimal juhul põhjustab tinnitus depressiooni ja võib tekitada 
paanikahooge või ärevust. Seetõttu on oluline välja selgitada, mis põhjustab selliseid muutusi. 
Tinnituse all kannataval inimesel võib olla raske sellest rääkida, sest ta on kogenud, et tema 
probleemidest ei saada aru. Inimesele rahulikult, asjalikult ja delikaatselt lähenedes on aga tema 
tinnitusest lihtsam rääkida. 

Kui muutuste põhjuseks on tuvastatud tinnitus, on hea rääkida asjad selgeks. Mis on tinnitus ja 
kuidas seda ravida? Info aitab mõista, milline on lähedase tinnitus ja kuidas sellega koos elada võib. 
Sel juhul on kõrvakohina käes vaevlevat inimest lihtsam toetada ja temaga suhelda. Negatiivne, 
pettunud, halvustav või julm suhtumine viib kergesti tinnituse all kannataja elukvaliteedi 
halvenemiseni ja sümptomite süvenemiseni. Tinnitust ja selle sümptomeid ei tasu alahinnata, kuid 
nendega ei tasu ka liialdada. Kohkunud, kartlik ja murelik suhtumine on samavõrra ärritav tinnituse 
all kannatavale inimesele, kui sellesse hoolimatu suhtumine. 

Lähedasi tasub toetada ja isegi julgustada ravile pöörduma ja aidata raviprogrammi järgida. 
Tinnituse vastu ei ole teraapiat, mis toimiks kõigile ühtmoodi. Samuti ei suhtu kõik inimesed oma 
tinnitusse samamoodi. Raviprogramm võib tavahaiguste raviga võrreldes olla väga erinev. Igaühel 
võib ikkagi olla mõni individuaalne tinnitust mõjutav tegur, näiteks teatud toit, ravim, nii et selliste 
tegurite ilmnemisel on soovitatav nende järgi tegutseda. 

Tinnituse taustal on sageli isiklik kokkupuude müraga või haigus, mille tagajärjeks võib olla 
kohin kõrvus. Selle tekkimist mõjutavad ka paljud muud tegurid. Teisalt peaks eriti empaatiline 
inimene olema oma toimetulekupüüdlustega ettevaatlik. Empaatiline inimene võib teise inimese 
kannatusi väga isiklikult kogeda. Sel juhul võib tinnitusest põhjustatud probleemi ületeadvustamine 
viia selleni, et inimene hakkab ise tinnitust tajuma. 

Tinnitus võib põhjustada olulisi meeleolumuutusi, nii et sellega toimetulek võib lähedasel olla 
sama keeruline kui depressioonis patsiendiga koos elamine. Sellepärast tuleb oma vastupidavuse 
eest ise hoolt kanda. Tinnituse all kannatajat tuleks mõista, kuid seda ei tohi lasta muutuda 


domineerivaks. Ühe inimese tinnitus ei tohi kogu pere elu dikteerida. Ka lähedased peaksid saama 
elada normaalset kodust elu, mida tinnitus igal sammul ei määra. Vajadusel tuleb koos tinnituse all 
kannatava inimesega pöörduda psühhiaatri vastuvõtule. See on kummagi osapoole huvides. 


8. Ravi 


Oleme jõudnud kõige kurvema peatüki juurde. Otsesõnu öeldes — tinnituse jaoks puudub ravi. 
Puuduvad usaldusväärsed teaduslikud tõendid tinnituse meditsiinilise ravi kohta. Nagu oleme juba 
näinud, et ole tinnitus konkreetne haigus, vaid mõne olukorra või haiguse kõrvalnähtus. Seega ei 
saa sellisel juhul rääkida ka tinnituse ravist. Mõnikord võib siiski kasu olla sisekõrva vereringet 
parandavatest ravimitest või Meniere'i haiguse puhul vedelikku eemaldavatest diureetikumidest. 
Mõnel juhul võib väga häiriva tinnituse all kannatajaid aidata kõrvalnähtude, nagu depressioon ja 
unetus, ravimine. 

Kindlasti tuleb hoiduda internetis pakutavate imerohtude eest, mis lubavad tinnituse kiiret ja 
lõplikku ravi. Nende hulka kuulub ka meil apteegis müügilolev , Tone”. Need ,ravimid” toovad 
kasu ainult nende valmistajatele. 

Kuigi sisekõrva närvikahjustuse jaoks ei ole otsest ravi, saab tinnitust siiski leevendada. Häirivat 
tinnituse puhul on kasutatud kognitiiv-käitumuslikku programme, näiteks tinnituse ümberõppel 
põhineva TRT (Tinnitus Retraining Therapy) programmi, mis kestab pädeva juhendaja juuresolekul 
mitmest kuust paari aastani. Kuuldeaparaadi kasutajate jaoks võib taustaheli võimendamine 
tinnitust varjata. Seejuures tuleb muidugi tähele panna, et tinnitusheli selle kõige tulemusena ei 
muutu. Inimesel lihtsalt hakkab tajuma seda vähemhäirivana. 

Kaelalihaste pingest tingitud tinnitust saab ravida lihaseid lõdvestavate harjutuste, massaaži ja 
võimlemisega. Samuti võib vaimse stressi vähendamine aidata sümptomeid leevendada. Tinnitust ei 
saa ravida meditsiiniliselt, kuid sümptomit saab ravida vastavalt vajadusele, nt. leevendada 
käitumisharjutuste või heliteraapiaga. 

Soome üks tuntumaid Meniere'i haiguse ja tinnituse spetsialiste, professor Ilmari Pyykkö räägib: 
»Tinnituse vastu ravimeid ei ole. Seda saab ajutiselt nõrgendada rahustite või kesknärvisüsteemi 
mõjutavate ravimitega, kuid kui neid igapäevaselt tarvitada, muutuvad ravimidoosid nii suureks ja 
kahjulikuks, et inimene ei tunne end enam iseendana. Sellepärast on tinnituse ümberõppe teraapia 
eri vormid kõige olulisemad. See hõlmab ka tinnituse maskeerimist. Kuuldeaparaat võib tinnitust 
vähemalt osaliselt varjata. Tinnitust ei saa kõrvaldada, kuna see toimib organismi 
hoiatussignaalina, mida ei ole võimalik ajust eemaldada. Tinnituse tajumise muutmine nii, et heli ei 
mõjuks kesknärvisüsteemile nagu häiresignaal ehk teiste sõnadega - ei tekitaks adrenaliinilaksu, 
ärritust ja muid kõrvalnähte, on võimalik, kuid see nõuab pikaajalist ja püsivat tööd. Õppimine 
toimub autonoomse (tahtele allumatu) närvisüsteemi kaudu ja kõik vanad närviseosed tuleb ümber 
ühendada. Meditatsioon on praegu ainus viis seda teha. 

Aastate eest kasutati tinnituse raviks tinnituse ümberõppe teraapiat (TRT), mille eesmärgiks oli 
valida inimese jaoks rahulik keskkond, lasta tal lõõgastuda, puhata ja unustada tinnitus. TRT-ravi 
kasutatakse tänapäeval harva, kuna ükski põhjalikum uuring ei ole näidanud selle tõhusust. TRT on 
asendatud meditatsiooniteraapiaga, mis muudab tinnituse poolt tekitatud seoseid ajus. Rootsis on 
tinnituse raviks välja töötatud arvutiprogramm, mis on sama tõhus kui tinnituse leevendamise 
teraapia psühholoogi vastuvõtul. Tinnitus on aju signaal, mida kõik peavad suutma dekodeerida. 
Selle jaoks ei ole ravimeid ja keegi teine ei saa seda mõjutada, sest sellega kaasneb inimese enda 


ajustruktuuride ja aju närviühenduste muutmine. Üks Meniere'i ühingu liige kirjeldas, kuidas ta 
tinnitusest lahti sai: ta valis mediteerimiseks kodus vaikse koha, istus toolile, sulges silmad ja 
hakkas oma tinnituse üle mediteerima, muutes selle lainete loksumiseks. Seejuures ei kasutanud ta 
isegi mitte sajaprotsendiliselt klassikalist meditatsioonitehnikat. Paari aasta pärast oli tinnitus 
tema jaoks nagu Saimaa lainete loksumine. Ta sai oma tülikast tinnitusest väga hästi lahti. Seda 
tuleb aga teha ise ja protsess on pikk. Algul saab liituda meditatsioonirühmadega ja seejärel teha 
iga päev iseseisvalt harjutusi.” 


Ravi kohta võib lisada, et kui tinnitusel on kindlakstehtud põhjustajad, on seda võimalik ravida 
või vähemalt leevendada. 
* .Kuiinimesel esineb pulseeriv tinnitus, tuleb saada vererõhk kontrolli alla. 
* Kuitinnitus on põhjustatud vaigukorgist, piisab tinnituse ravimiseks selle eemaldamisest. 
* Kui aga tinnitus on märk muudest põhihaigustest, näiteks otoskleroosist, saab seda haigust 
ravida, võib-olla ka operatsiooniga. 
* Kuitinnitus on põhjustatud valest hambumisest, saab hambaarst seda korrigeerida. 


*  Kuitinnitusega kaasneb äkiline kurtus, tuleb 72 tunni jooksul pärast sümptomite ilmnemist 
sekkuda steroidraviga. 
* - Kui kuulmine on osaliselt halvenenud (kuulmispuue), saab kasutada kuuldeaparaate. 
Enamasti esineb tinnitus siiski healoomulise sümptomina, kuid patsiendile tuleb tema olukorda 
põhjalikult selgitada ja ta maha rahustada. Selles on suur roll asjatundlikul arstil. Kui võimalikud 
põhjused on välistatud, saab häire leevendamiseks rakendada ravistrateegiaid. 


9. Tinnituse ümberõppe teraapia 


Tinnituse ümberõppe teraapia (TRT) on protsess, mille käigus õpitakse toime tulema tinnitusega 
teadlikul ja alateadlikul tasandil. See tehnika on aidanud paljudel inimestel vähendada stressi ja 
parandada elukvaliteeti. Seda teraapiat võib võrrelda katusele langevate vihmapiiskade heliga, mida 
märgatakse kohe, kui vihma hakkab sadama, kuid see jääb mõne aja pärast märkamatuks ja läheb 
meelest. 


Tinnituse ümberõppeteraapia eeldab tihedat koostööd kuulmisspetsialistidega. Ravi eesmärk on 
õpetada aju olemasolevat tinnitust ignoreerima. Kuna ravi vajab asjatundliku spetsialisti 
juhendamist, siis seda teraapiat iseseisvalt kodus läbi viia ei ole üldjuhul võimalik. 

Tinnituse ümberõppe teraapiat saab kasutada erinevat tüüpi tinnituse korral ning see ühendab 
kolm olulist ravietappi: 
1. Ulatuslik patsiendi kohta käiva teabe kogumine, sh patsiendi haiguslugu ja igapäevaelu 
harjumused. 
2. Kõrva taga kantavate ja lairibaheli tekitavate seadmete kasutamine, et juhtida patsiendi 
tähelepanu tinnitusest eemale. 
3. Psühholoogiline teraapia, mis õpetab patsienti tinnitusmüra ignoreerima. Seda kombineeritakse 
sügava lõdvestusharjutuste ja stressi maandamisega. Eesmärgiks on patsiendi ärevuse 
kõrvaldamine, et tinnitust ei tajutaks enam ohuna, suunates keskendumise tinnitusmürast eemale. 
Lõppeesmärk on täielik harjumine tinnitusega. 

Ravi kestus varieerub sõltuvalt raviasutusest, kuid kestab tavaliselt üsna kaua mitmetest kuudest 

paari aastani. Selle aja jooksul peab inimene pidevalt külastama teraapia juhendajat. 

Mõningatel juhtudel on selline teraapia andnud häid tagajärgi, kuid puuduseks on spetsialistide 
vähesus, sest töötada saab ainult ühe patsiendiga korraga. Rühmatööd selle teraapia puhul ei ole 
olemas. 

Paljud asjatundjad ei ole veendunud TRT otstarbekuses. 


10. Meditatsioon 


Meditatsioon on siiani jäänud salapäraseks toiminguks, millesse suhtutakse kahtlusega. Ometi ei 
ole mediteerimises midagi salapärast ega hirmutavat. See on vaid oma sisemaailma vaatlemine ilma 
seejuures seda arvustamata. 

Meditatsioon aitab meil keskenduda olevikule, eemalduda minevikust ja mitte muretseda tuleviku 
pärast. Igaüks saab harjutada meditatsiooni oma vaimse tervise parandamiseks ja toetamiseks. Kõik, 
mida mediteerimiseks vajate, on vaikne koht. Esialgu oleks soovitav alustada mõne spetsialisti 
juhendamisel või veel parem, teha seda rühmas. Juba mõne aja pärast, kui olete omandanud 
meditatsioonitehnika, mis ei ole keeruline, võite jätkata iseseisvalt. Vaid mõni minut regulaarset 
mediteerimist võib teie enesetunnet oluliselt parandada. 

Mõnel päeval tundub maailm teie ees väga selgelt avanevat ning rahu ja arusaamine loksuvad 
justkui iseenesest paika. Mõnel päeval võib aga juhtuda, et mõte suudab meditatsioonile 
keskenduda vaid hetkeks, kuni hakkab rändama ja igapäevased toimingud vallutavad teie meele. 

Meditatsioonis on kõigil oma häid ja halbu päevi, kuid regulaarsusega võib harjutamine aja 
jooksul muutuda lihtsamaks. Meditatsiooni saab treenida, nagu iga teist oskust. 


Kuidas mediteerida? 


Alustage 3-minutilise meditatsiooniga. Suurendage vähehaaval seansi pikkust. Treeningu 
eesmärk on rahustada meelt. 

Mediteerimiseks kõige sobivam asend on sirge seljaga istumine. Kael ja pea peavad olema 
seljaga ühel joonel. Võite mediteerida ka lamades, kui te ei jää magama, kui see just ei ole teie 
mediteerimise eesmärk. 

Kõndimismeditatsioon on aeglane, teadlik jalutuskäik näiteks oma elutoas või looduses. 
Keskenduge sammunisele ja tunnetage, kuidas te jalad vastu maad puutuvad. Püüdke seejuures 
mitte millelegi mõelda. 


Lihtsad meditatsiooni- ja keskendumisharjutused 


Mediteerimist alustatakse hingamise jälgimisega. Hingatakse diafragma abil läbi nina 
(kõhuhingamine). Pöörake tähelepanu, kuidas õhk liigub: tundke kuidas väljahingamisel teie 
diafragma kerkib ja sissehingamisel langeb. Kujutage ette õhu liikumist oma kehas. Seejuures ärge 
muutke oma tavapärase hingamise rütmi. 

Süüdake küünal ja vaadelge selle leeki. Kui märkate, et teie silmad või mõtted leegilt eemale 
liiguvad, tooge need tagasi küünla juurde. 

Proovige õhtul kehaskaneeringut: lamage voodis ja käige mõttes läbi peast alates kõik oma 
kehaosad. Pole midagi halba, kui jääte selle juures magama. 


1. Alustamine on tähtis 

Võimalik, et olete endale lubanud, et hakkate mediteerima kunagi hiljem — mitte praegu, sest 
olete liiga stressis, närvis või hõivatud, et pühendada meditatsioonile vajalikku tähelepanu. See võib 
mõnikord isegi pidada paika, eriti kui olete juba loonud regulaarse mediteerimise harjumuse, kuid 
kui te alles plaanite alustada mediteerimist, siis selline vabandus ei kõlba. 


Kas te mõtlete iga päev mediteerimisele, kuid tundub, et ei suuda alustada? Kui aga ootate 
"täiuslikku meditatsioonihetke", ootate tõenäoliselt kaua. Selle asemel proovige mediteerida hetkel, 
mil see tundub olevat viimane võimalik asi, mida ette kujutate. Tuletage endale meelde, et isegi kui 
mediteerimine tundub ebamugav ja masendav, on teile sellest kasu. Iga aeg on erinev ja ka 
raskemad hetked kuuluvad treeningu juurde. 


2. Alustage teadlikust rutiinist 

Proovige enne meditatsiooniseansi alustamist teha endale tass teed, see võib aidata teil jõuda 
teadlikku ja meditatiivsesse seisundisse. Enne mediteerimist jooge teed võimalikult aeglaselt ja 
nautides, keskendudes teadlikult sellele, kuidas tee lõhnab ja maitseb, kuidas soe tee tundub suus, 
kuidas tundub tass käes ja kuidas tee tassis välja näeb. Kasutage kõiki oma meeli, vaadates ainult 
teetassi ja tunnetades tee joomisega seotud aistinguid. 


Sellist pisut tseremoniaalset tee joomist võib pidada omamoodi soojenduseks enda 
ettevalmistamiseks mediteerimiseks. Samuti võite enne mediteerimist teha aeglaseid venitus- või 
sügava hingamise harjutusi, kui see tundub sobivam — see võib olla kõik, mis valmistab teid ette teie 
meditatsioonihetkeks. See meetod on soovituslik, mitte kohustuslik. 


3. Kasutage oma meeli 

Üks viis, mis võib hõlbustada meditatiivsesse meeleseisundisse jõudmist, on oma meelte 
kasutamine. Näiteks võite proovida samal ajal kuulata salvestatud loodushääli või mõnda oma 
lemmikmuusikat — see ei pea tingimata olema traditsiooniline meditatsioonimuusika, kui see teile ei 
sobi. 
4. Seadke äratus... 

Osa juhendajaid soovitab panna äratuskell helisema alguses kolme minuti peale ja siis pikendada 
seda aega. Mina seda ei soovita, sest alateadlik kellahelina ootamine viib mõtted mediteerimiselt 
eemale. Mediteerige lihtsalt sisetunde järgi. Seatud aeg on optimaalne, mitte kohustuslik. 

Kui olete kolme minutiga harjunud, suurendage kestvust viieni, seejärel seitsmeni, kümneni ja nii 
edasi. Alustage lühema ajaga ja suurendage treeningu edenedes aega vähehaaval. 30 minutiga pole 
mõtet alustada — jooksuharrastust ei alustata ju ka maratonidistantsi läbimisega. 

5. ...või lugege oma hingetõmbeid 

Kui leiate end ikka aeg-ajalt kella piilumast, proovige lugeda selle asemel oma hingetõmbeid. 
Loendage sada rahulikku sisse- ja väljahingamist läbi nina. See võib olla teile sobiv aeg 
mediteerimiseks. Hingamiste loendamine ja neile keskendumine võib samuti aidata uitavad mõtted 
praegusesse hetke tagasi tuua. 

6. Tundke end mugavalt 

Te ei pea istuma joogamatil lootoseasendis ja mediteerima, kui see ei tundu teile mugavana. 
Mõned inimesed eelistavad seda asendit, kuid kui te pole üks neist, valige mugavam asend. 
Mediteerida saab istudes diivanil, tugitoolis või ka seistes. 


7. Mediteerige liikudes 

Kui teil on raskusi paigal istudes mediteerimisega, võib olla lihtsam lisada teadlikku liikumist 
oma meditatsioonirutiini. Tunne, et te “teete midagi”, võib ka meele vabastada. Minge jalutama, 
istuge ja vaadelge loodust — tehke kõike, mis suunab teie keha ja vaimu keskenduma. Isegi 
mõtlemist mittenõudva käsitööga tegelemine, nagu näiteks heegeldamine või kudumine võib olla 
osa mediteerimisest. 

8. Alustage vähesest 

Kui te ei leia aega mediteerimiseks või ei suuda keskenduda kolme minuti või saja hingetõmbe 
jooksul, tehke lühem harjutus, näiteks minut või kümme hingetõmmet. Nii säilitate regulaarse 
treeningu iga päev ja kasvõi lühikest treeningut tehes muudate end rahulikumaks ja pingevabamaks 
kui ilma trennita. Võite isegi avastada, et tunnete end pärast minutilist hingamist nii palju paremini, 
et soovite harjutust veel ühe minuti jätkata. 


9. Olge enda vastu leebe 

Sageli olete mediteerimisel teie halvim vaenlane teie ise. See ei vii teid kuhugi, kui veedate terve 
meditatsiooniseansi endale ette heites, et teie mõtted rändavad või teie aeg mediteerimiseks on 
piiratud. Olge enda vastu leebe ja tuletage endale meelde, et ka väikesed sammud viivad edasi. 


10. Säilitage regulaarsus isegi edasijõudnuna 


Kui olete meditatsiooniga saavutanud tavapärase rutiini, kogete tõenäoliselt ka eeliseid, nagu 
näiteks lõõgastus, meele kergus ja nii edasi. Mõnikord on lihtne selles heaolutundes püsida ja 
mediteerimine sootuks lõpetada. Mida rohkem mediteerite, seda rohkem kasu saate. Nii et jätkake 
hingetõmmete lugemist kas paigal istudes või looduses liikudes. Kui te olete kogenud mediteerija, 
võite seda teha igas olukorras. 

See brošüür ei ole mõeldud mediteerimise põhjalikuks tutvustamiseks. Olen seda teemat 
käsitlenud oma ajakirjades, mida võib leida internetis minu koduleheküljel. 


11. Lõpetuseks 


Tinnitus on raske tervisehäire, millega koos elamine on inimesele suureks väljakutseks. Kahjuks 
ei pöörata sellele veel piisavalt tähelepanu. Vaid väga harvadel juhtudel loetakse tinnitus tõsiste 
tervisehäirete hulka kuuluvaks. 

Tinnituse puhul tuleb arvestada, et enamasti jääb see püsivaks ja sellega tuleb harjuda koos 
elama. See ei ole kerge ja tulemused on tihti visad tulema. Kõige olulisem on mitte lasta tekkida 
lootusetuse tundel, sest paljud inimesed on saanud oma tinnitusega edukalt hakkama ja elavad 
täisväärtuslikku elu. Kõik, mida inimeselt nõutakse, on kannatlikkus ja järjepidevus. 

Oluline on see, et te ei võrdleks teil esinevat tinnitust kellegi teise olukorraga. Tinnitus on väga 
individuaalne nähtus ja võib avalduda erinevalt. Seega see, mis mõjub negatiivselt mõne inimese 
tinnitusele, ei pruugi avaldada teie puhul mingit mõju ja muidugi ka vastupidi. Sama kehtib ka 
tinnituse raskusastme kohta. Kui teie suudate vaevu taluda oma tinnitust, siis teine inimene võib 
seda mitte tähelegi panna isegi kui see on sama intensiivne. Kõige tähtsam on see, et te püüaksite 
vähem mõelda oma tinnituse peale. Selle asemel leidke endale mingi meelistegevus. Seda 
harrastades panete vähem tähele teid segavat tüütut tinnitust. 

Kokkuvõtteks võib öelda: 

* tinnitus ei ole haigus 

* tinnitus ei ole ohtlik 

*  tinnituse jaoks ei ole meditsiinilist ravi 

* - häirivatinnituse puhul hoiduge vaiksest keskkonnast 

* - jälgige ennast, et teha kindlaks, mis suurendab teie tinnituse intensiivsust 
* - tinnitusega on võimalik toime tulla, kuid see sõltub inimesest endast 


Tinnitus mõjutab paljude inimeste igapäevaelu. Meditsiin ei paku mingit lahendust sellele 
probleemile. Ometi on hea tahtmise ja püsivuse korral võimalik leevendada tinnitust ja elada 
normaalset elu hoolimata sellest, et see lärmakas ,,elukaaslane”, kes on tulnud meie ellu jäädavaks 
ajaks, meil endiselt kaasas käib. Me suudame olla temast üle. Õpime, kuidas temaga toime tulla. 


Heinar Kudevita 

